እቲ ናይ መልሲ ንሃገሩ ጉዕዞ፡ ኣብ ከተማ ፍራንክፈርት (ጀርመን) እዩ ተኾሊፉ። ኣብኡ ምስ በጽሐ ድማ፡ ፓስፓርቱ ተሰሪዙ፡ "ናብ ዝቐረበ ናይ ኤርትራ ቆንስል ወይ ኤምባሲ ከረክብ" ብመንግስቲ ኤርትራ መልእኽቲ ተሰዲድሉ። ነቲ ኩነታት ምስቶም ኣብ ደገ ዝነበሩ፡ ኣባላት ጉጅለ-15 ብጾቱን ካልኦት እንታይ ከም ዝሓይሽ ድሕሪ ምልዛብ ድማ፡ ናብ ኤርትራ ምኻድ ረብሓ የብሉን ብምባል ኣብ ደገ ክጸንሕ ወሲኑ። ኣብ ጀርመን ዑቕባ ተዋሂብዎ ከኣ ናብራ ስደት ፈሊምዎ። ኣቶ መስፍን ሓጎስ፡ እቲ ዛጊት ን18 ዓመት ኣስተማቒርዎ ዘሎ ናብራ ስደት "ሕማቕ'ዩ። ኩሉ ኣሉታታት ዘለዎ'ዩ" ክብል ይገልጾ። "ድሕሪ ክንድ'ዚ ዓመታት ምቅላስ እንደገና ኣብ ካልእ ቃልሲ ምእታው ዘሕድሮ ስምዒት ቀሊል ኣይኮነን" ድሕሪ ምባል፡ "ካብቶም ተኣሲሮም ዘለዉ ግና ኣነ እሓይሽ፡ ኣነ ብውሕዱ ጽሩይ ኣየር ከስተንፍስ ዕድል ረኺበ፡ ንሳቶም ነዚ ዕድል'ዚ ኣይረኸብዎን" ብምባል ብዛዕባ ሃለዋት ብጾቱ ዘለዎ ሻቕሎት ይገልጽ። ኣቶ መስፍን ሓጎስ፡ ኣብ 1967 ናብ ተጋድሎ ሓርነት ኤርትራ (ተሓኤ) ተጸምቢሩ። ኣብ 1977 ኣብ ቀዳማይን መስራትን ውድባዊ ጉባኤ ህግሓኤ፡ ኣባል ፓለቲካዊ ቤት ጽሕፈት ኮይኑ ተመሪጹ ክሳብ 1986፡ ኣባል ላዕለዋይ መሪሕነት (ማእከላይ ሽማግለ) ምስጢራዊት ሰልፊ ነይሩ። ኣብ ናይ 1987 ጉባኤ ህግሓኤ፡ ናብ ኣባል ማእከላይ ሽማግለ ወሪዱ። ድሕሪ ናጽነት፤ ካብ 1992- ጠቕላሊ ሓለቓ ስታፍ ሓይልታት ምክልኻል ኤርትራ ኮይኑ ተመዚዙ። ካብ 1994 ክሳብ 1995 ንሚኒስተር ጴጥሮስ ሰለሙን ብምትካእ፡ ሚኒስተር ምክልኻል ኮይኑ ብድሕሪኡ፡ ምስ ፕረዚደንት ኢሳይያስ ብዝነበሮ ዘይምስምማዕ ካብ መዝነቱ ክወርድ ተገዲዱ። ካብ 1996 ክሳብ 2001 ኣማሓዳሪ ዞባ ደበብ ብምዃን ሰሪሑ። "ኣነ ኣብ ዝሓሸ ኩነታት ክህሉ፡ ንሳቶም ግን ይሃልዉ ኣይሃልዉ ኣብ ዘይፍለጠሉ ኩነታት ምህላዎም፡ ነቲ ናቶም ሽግር ዘይምቕማሰይ ….
